༈ །ཨོཾ་སྭསྟི། སྤྲོས་བྲལ་ཆོས་དབྱིངས་ནམ་མཁར་དམིགས་མེད་ཀྱི། །ཐུགས་རྗེའི་ཉི་འོད་གཟུགས་སྐུའི་རྣམ་རོལ་གྱིས། །བསྟན་འགྲོའི་པདྨོ་བཞད་པའི་གཉེན་གཅིག་པུ། །སྐྱབས་གནས་ནམ་མཁའི་ནོར་བུས་དགེ་ལེགས་སྩོལ། །ཞེས་ཤིས་པར་བརྗོད་པའི་ཚིག་ཉུང་ངུས་སྔུན་བསུས་ཏེ། དེ་ལ་འདིར་རྒྱལ་བ་རྣམས་ནི་རྒྱུན་ཆད་མེད་པར་འགྲོ་ལ་རྗེས་ཆགས་ཀྱིས་སྐུ་གསུམ་ཡེ་ཤེས་ལྔ་ལྡན་མངོན་དུ་མཛད་ནས་འཁོར་བ་ཇི་སྲིད་བར། གང་འདུལ་དེར་སྟོན་གྱིས་སེམས་ཅན་གྱི་དོན་རྒྱུན་ཆད་མེད་པར་མཛད་པ་བཞིན་གངས་ལྗོངས་བསྟན་འགྲོའི་མགོན་དུ་བསམ་བཞིན་བྱོན་པའི་འོད་གསལ་ལྷའི་གདུང་། མཐུ་ཆེན་འཁོན་གྱི་རིགས་འཛིན། དཔལ་ལྡན་ས་སྐྱ་པ་ཞེས་མཚན་མཆོག་གསུམ་ལྡན་གྱི་གདུང་རབས་རིན་པོ་ཆེ་སྔར་བྱོན་ཟིན་པ་རྣམས་ནི་མཁས་གྲུབ་ཀྱི་ཕྲེང་བ་བར་མ་ཆད་པས། ཡུལ་དུས་གནས་སྐབས་ཐམས་ཅད་དུ་རྣམ་དཀར་འཕྲིན་ལས་བཟང་པོའི་རྒྱུན་རྒྱ་ཆེ་མུ་མེད་དུ་བཞུགས་པ་བཞིན། རྒྱ་དར་རྩེ་མདོའི་གདུལ་བྱ་རྣམས་ཀྱི་རེ་བ་བསྐོང་བའི་ཕྱིར་གང་གི་རིང་ལུགས་འཛིན་པ་ཕ་རི་སྒར་ཞེས་དང་། ཟུ་རུ་སྦུག་ཅེས་དགོན་གནས་ནས་བླ་གྲྭ་རིམ་ཅན་གྱིས་འགྲོ་དོན་སྐྱོང་མུ་དང་། ཚོང་ཁག་ལོ་རེས་ཀྱིས་འགྲིམ་འགྲུལ་སོགས་འབྲེལ་ལམ་ཡོད་པ་བཞིན་ལ། ས་ཕྱོགས་འདིར་ནི་རྒྱ་བོད་འདུས་ཚོགས་ཆེ་ཞིང་ས་ཡུལ་གཉན་པས་སྔ་ཐོག་ས་འགུལ་བློས་མི་འཁྱུད་པ་དང་། དུས་ཕྱིས་མེ་ཆུས་ཉེར་འཚེ་སོགས་ཀྱིས་འགྲོ་རྣམས་ཉམ་ཐག་ཤར་བ་དེ་བཞིན་མ་བཟོད་པར། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་ཞེས་ཀུན་ལ་ཕན་པའི་ལྷག་བསམ་ཟོལ་མེད་དུ་ཡོད་པ་ངོས་ནས་ཕ་རི་སྒར་དགོན་པ་གསར་བཞེངས་སུ་བཞུགས་རྒྱུའི་སྨན་སྐུ་དཔལ་ས་སྐྱའི་རྗེ་བཙུན་རྡོ་རྗེ་འཆང་དང་ཞལ་མི་གཉིས་པ་ས་སྐྱ་པ་ཆེན་པོ་ཀུན་དགའ་སྙིང་པོ། སློབ་དཔོན་རིན་པོ་ཆེ་བསོད་ནམས་རྩེ་མོ། རྗེ་བཙུན་རིན་པོ་ཆེ་གྲགས་པ་རྒྱལ་མཚན། ས་སྐྱ་པཎྜི་ཏ་ཆེན་པོ་ཀུན་དགའ་རྒྱལ་མཚན། འགྲོ་བའི་མགོན་པོ་འཕགས་པ་རིན་པོ་ཆེ་བློ་གྲོས་རྒྱལ་མཚན་ཏེ་གོང་མ་ལྔ་དང་། སྙིགས་དུས་བསྟན་པའི་ཉི་མ་སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན། མཁས་གྲུབ་འགྲན་ཟླ་ཀུན་བྲལ་འཇམ་མགོན་ཀུན་དགའ་བསོད་ནམས་བཅས་བླ་སྐུ་དང་། འབྱུང་འདུལ། གུར་ཞལ་འཁོར་བཅས། ནོར་ལྷ་བཅས་ཀྱི་སྨན་སྐུ་དང་། ཕ་སྒར་ཟུར་སྦུག་གཉིས་ཀྱི་རྟེན་གཙོར། སངས་རྒྱས་རྡོ་རྗེ་འཆང་གི་སྐུ་ཟངས་གསེར་ལས་གྲུབ་པ་འདི་རྣམས་བཞེངས་ཤིང་ནང་བཞུགས་རིང་བསྲེལ་རྣམ་བཞི་སྲིད་ན་དཀོན་པ་ས་ལུགས་ཉིད་གཙོ་ཆེར་བཞུགས་པའི་འདོད་གསོལ་བསྟན་འགྲོ་སྤྱི་ལ་དགོས་པ་དམ་པ་གོང་མ་རྣམས་ཀྱི་གསུང་བཞིན་དང་། དམིགས་བསལ་ཕྱོགས་དེའི་སྣོད་བཅུད་ཡོངས་ལ་གོ་བ་ངེད་རང་ནས་གསར་རྩོམ་གཤམ་གསལ་ལྟར་བཞུགས་པ་འདི་རྣམས་ལ། ངོས་ནས་རབ་གནས་འབྲིང་པོའི་ཆོ་ག་ལག་ལེན་རྣམ་པར་དག་པས་བྱིན་གྱིས་བརླབས་ཏེ། སོ་སོའི་དམ་ཡེ་དབྱེར་མེད་རོ་གཅིག་ཏུ་བགྱིས་པ་བཞིན་གསོལ་བ་བཏབ་ན་མཆོག་ཐུན་དངོས་གྲུབ་འབད་མེད་དུ་སྩོལ་ངེས་པ་ཡིན་པས་དད་དང་དམ་ཚིག་ལྡན་པའི་གདུལ་བྱ་རྣམས་ནས་དགོན་གནས་རྟེན་བླ་གྲྭ་བཅས་པ་མཆོད་ཡུལ་དུ་བཟུང་བའི་ཞབས་ཏོག་བསྙེན་བཀུར་ཡང་དག་མཛད་འཚལ། འདི་ན་མཐོང་བས་ཡིད་ཅན་དང་བ་འདྲེན། །ཚུལ་བཞིན་བསྟེན་ན་དགོས་འདོད་ཆར་བཞིན་འབེབས། །ཡིད་བཞིན་དབང་རྒྱལ་ལྟ་བུའི་རྟེན་རྣམས་ལ། །ཕྱག་མཆོད་གསོལ་འདེབས་རེ་བ་དོན་ལྡན་འགྱུར། །
ཞེས་དཔལ་ས་སྐྱ་ཡོན་ཏན་རིན་པོ་ཆེའི་འབྱུང་གནས་དམ་པ་ནས་ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་དར་རྩེའི་མདོའི་ཕ་སྒར་ཟུར་སྦུག་དགོན་རྣམ་གཉིས་སུ་བཞུགས་རྒྱུའི་རྟེན་གྱི་དཀར་ཆག་ཉུང་ངུ་དོན་ཚང་དུ་བྲིས།།